DA Den Europæiske Unions Tidende CE 88/305

(2004/C 88 E/0311)

SKRIFTLIG FORESPØRGSEL E-3817/02

af Erik Meijer (GUE/NGL) til Kommissionen

(9. januar 2003)

Om: Målrettede foranstaltninger til en gang for alle at gøre det umuligt for EU-borgere at opnå fordele ved børnearbejde udført andre steder i verden

1. Er det Kommissionen bekendt, at ungdomsorganisationen under den belgiske fagforeningsorganisation ABVV i november indhentede 10 000 underskrifter mod børnearbejde og overdrog disse underskrifter til formanden for det belgiske parlament, og at årsagerne til denne aktion var, at der på trods af Den Internationale Arbejdsorganisation ILO's konventioner nr. 138 og 182, som fastsætter aldersgrænser og søger at hindre de alvorligste former for børnearbejde, stadig er skønsmæssigt 250 millioner børn i verden, som allerede i en meget ung alder arbejder under farlige og forfærdende forhold, hvor de udnyttes på beskæmmende måde?

2. Er det ligeledes Kommissionen bekendt, at initiativtagerne til den i pkt. 1 nævnte aktion er af den opfattelse, at børnearbejde i den tredje verden kan imødegås på målrettet vis, såfremt det på linje med lovgivning, som gør det muligt at straffe personer, der i andre lande gør sig skyldige i seksuelt misbrug af børn, bliver strafbart for indbyggere i rige lande at arrangere eller drage fordel af børnearbejde andre steder i verden?

3. Er det Kommissionens opfattelse, at det siden 1996 eksisterende samarbejde mellem sekretariaterne for hhv. Verdenshandelsorganisationen (WTO) og ILO, mulighederne for at indføje en social dimension i internationale handelsaftaler samt art. 32 i den i hele verden ratificerede konvention om barnets rettigheder ikke fører til entydige konklusioner, og at straffen for overtrædelser ikke er reguleret, hvilket er tilstrækkelig begrundelse til at afvise produkter fremstillet gennem børnearbejde og at lægge straffen for overtrædelser ind under EU-medlemsstaternes eller Unionens egen lovgivning?

4. Er der EU-medlemsstater, som endnu ikke har ratificeret ILO-konvention nr. 182 af 17. juni 1999 og den deri indeholdte henstilling 190 eller den tidligere konvention nr. 138? Hvilke medlemsstater er der i bekræftende fald tale om? Er det Kommissionen bekendt, hvorfor denne ratifikation endnu ikke er foretaget?

5. Tager Kommissionen selv initiativ til at finde en fyldestgørende afklaring på dette væsentlige problem, som vedrører både beskyttelse af menneskerettigheder og bekæmpelse af konkurrencefordrejning?

Kilde: Metro, den flamske udgave, 14.11.2002.

Svar afgivet på Kommissionens vegne af Anna Diamantopoulou

(17. februar 2003)

Kommissionen har forpligtet sig til at fremme anvendelse af de grundlæggende arbejdstagerrettigheder, herunder forbud mod børnearbejde, i hele verden. Den 18. juli 2001 vedtog den en meddelelse om fremme af grundlæggende arbejdstagerrettigheder og forbedring af de sociale styringssystemer i en globaliseret økonomi (1), hvori den foreslog en integreret tilgang med henblik på at mobilisere alle relevante aktører, herunder medlemsstaterne, sociale, økonomiske og finansielle organisationer som f.eks. ILO, Den Internationale Valutafond (IMF), Verdensbanken og andre. Kommissionen foreslog også at styrke de positive incitamenter til at fremme de grundlæggende arbejdstagerrettigheder. I den forbindelse er incitamentet vedrørende de grundlæggende arbejdstagerrettigheder inden for rammerne af den europæiske generelle præferenceordning blevet styrket i december 2001. Fremme af de grundlæggende arbejds-tagerrettigheder, herunder bekæmpelsen af børnearbejde og de alvorligste former for børnearbejde, er også omfattet af forskellige initiativer som f.eks. det europæiske initiativ til støtte for demokrati og menneskerettighederne (EIHDR).

Men Kommissionen har forkastet en negativ tilgang baseret på handelssanktioner.

Parlamentet støttede denne tilgang i sin beslutning af 4. juli 2002 om grundlæggende arbejdstagerrettig-heder og forbedring af de sociale styringssystemer (2), mens medlemsstaterne endnu ikke har afsluttet drøftelserne om meddelelsen og den integrerede strategi.

Nogle af de foranstaltninger, som det ærede medlem foreslår i sit spørgsmål, vedrører f.eks. strafferet, og kræver fuld inddragelse af medlemsstaterne.

Kommissionen har udbygget og styrket sit samarbejde med Den Internationale Arbejdsorganisation. Dette fornyede samarbejde blev bekræftet i brevvekslingen mellem Kommissionen og generaldirektøren for ILO den 14. maj 2001. Derudover vedtog man på mødet på højt plan mellem Kommissionen og ILO den 14. februar 2002 at iværksætte teknisk samarbejde om ILO-programmerne vedrørende grundlæggende arbejdstagerrettigheder, fattigdomsbekæmpelse og fremme af ILO's »Decent work agenda«.

Kommissionen gav stor støtte til ILO's oprettelse af verdenskommissionen vedrørende den sociale dimension af globaliseringen i februar 2002 og har forpligtet sig til at bidrage til dens arbejde. Kommissionen vil den 3.-4. februar 2003 arrangere et seminar på højt plan med deltagelse af verdenskommissionen og repræsentanter for medlemsstaterne, kandidatlandene, medlemmer af Parlamentet, arbejdsmarkedets parter, ikke-statslige organisationer og lokale myndigheder.

Medlemsstaterne har reageret positivt på Kommissionens henstilling af 15. september 2000 (3) om ratificering af ILO's konvention nr. 182 om de værste former for børnearbejde. Alle medlemsstaterne har ratificeret konvention nr. 182, og derudover har alle medlemsstaterne ratificeret konvention nr. 138 om lavalder for adgang til beskæftigelse.

(1) KOM(2001) 416 endelig udg.

(2) A5-0251/02.

(3) EFT L 243 af 28.9.2000.